A wóg Ishbosheth a ngáwóg naa Avner a wú á Hébron, mɔ́ mə́ dzɔ̄lán fɔ̄ɔ̄ nyē Ísraɛ̂l bə́sə̄ bə́ ngásigan ai fwé tě. 2Bod bə́bɛ̄ bə́ ngábə́ mīńkúkúmá miǹtɔbɔ mí ndómán Sául, ényɔ̄ dzwé nâ Baana, ényɔ̄ m̀bɔ́g dzwe nâ Rékab, bɔ́n bə́ Rimôn yǎ Béérot, á mvóg Bényamín, amú Béérot nyé a wógē fə ai Bényamín. 3Mvóg Béérotit bə́ ngákə m̀bíl á Gitáim, bə́ ḿbāā bə̄yə́ŋ we aná, a zaa kwí ábōg dí. 4Yonathán, mɔ́n Sául, a ngábə́ bələ́ mɔ́n, mɔ́n te a tɔá ǹkād á məkǒl mə́sə. A ngábə́ ókala mim̀bú mítán éyɔŋ fwé Sául bân Yonathán é ngāsɔ́ á Izrêl. Ńdɔ̄ á nyīá ǹtɔŋ woé á ngātúb ai nyé, ávōl ḿbíl tē, ńdɔ a ngáku m̀bəg, a ńtɔ̄á ébōg. Dzwé díé a ngábə́ nâ Mefibosheth. 5Mvóg Rimôn yǎ Bééroth, Rékab bân Baana bə́ ngákə nyían, amǒs ó fyɛgɛ fɔ́ɔ́ ábuí á ndá Ishbosheth. Bə́ kɔ́bɔ́ nye a bɔ̂ ênɔ̌ŋ dzíé a wɔigi tólób. 6É mīníngá ndá yǎ ā fəbə olɛ́s, nyé a bɔ̂ fə a kələ óyɔ̄. 7Á nyían bə́ ngányían á ndá, ńdɔ̄ bə́ ngákɔ́b nyé a bɔ̂ ênɔ̌ŋ dzíé, á étun ndá dzíé, ńdɔ̄ bə́ ngábímī nyé bə́ wé nyē bə́ tsígí fə̄ nyé ńlō, bə́ wūlú ai wá á zēn yǎ Araba ǹgúmā ńtíé álú. 8Ńdɔ̄ bə́ ngákə və́ Dávid ǹló Ishbosheth á Hébron bɔ́ ai ǹkúkúmá nâ: “Ǹló Ishbosheth ví, mɔ́n Sául ǹzízíŋ wóē yā á ḿbə́ somege enyiŋ dzóe. Ǹtondôbə ǎ kūn māńtí ǹkúkúmá ámōs dí á nyɔ́l Sául ai mvɔŋ bod dzié.” 9Ńdɔ̄ Dávid ǎ zu yalan Rékab bân mǎnyāŋ wōé Baana, mvóg Rimôn yǎ Béérit nâ: “Sɔŋ və anə́ Ńtondôbə a və̌, ényɔ́ fɔ̄ɔ̄ yǎ á ngākode ma ókəkad ósə ! Mə̄ ngámán wé á Siglag é mod a ngázu ma kad fwé naa Sául a wú a tsogo hə nâ a kad ma m̀bəmbə fwé, ńdɔ mə ngábi nyé, mə wé nyē á Siglag nə́ mə̄ və̄ nyé mân ású m̀bəmbə fwé wōē. 11Ngaman ai bəbə̂ bə́ bǒd yā bə́ kə́ wé mod təge ai etɔm, á ndá dzīē étē, á énɔ̌ŋ dzíé á yōb, éyə mə nə́ dzǎm bɔ̌ tə sílī məkǐ móé á mɔ́ máán yá naa mə́ mānā mínā ai sí ?” 12Ńdɔ̄ fɔ́ɔ́ Dávid a ngábéndē bɔ́ngɔ́ bóé, ńdɔ̄ bə́ ngáwé bɔ̄, bə́ tsígí bɔ̄ mɔ́ ai məkǒl, bə́ kə́ kələ étə̌tag, á Hébron, bə́ nɔ̄ŋɔ́ ńlō Ishbosheth bə́ kə́ wa dzəb á mgbág sɔŋ Avner á Hébron.